## Rješenje kojim se brokerskom društvu Antea brokeri d.o.o., Zagreb, MBS: 01853287; uvjetno oduzima dozvola za obavljanje svih poslova s vrijednosnim papirima

### NN 69/2007 (4.7.2007.), Rješenje kojim se brokerskom društvu Antea brokeri d.o.o., Zagreb, MBS: 01853287; uvjetno oduzima dozvola za obavljanje svih poslova s vrijednosnim papirima

# HRVATSKOJ AGENCIJI ZA NADZOR FINANCIJSKIH USLUGA

**2146**

Na temelju odredbi članka 8. stavka 1. i članka 15. stavka 1. točke 4. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2., članka 41. stavka 2. i članka 52. stavka 1. točke 7. i
stavka 6. Zakona o tržištu vrijednosnih papira (»Narodne novine« br. 84/02,
138/06), u predmetu oduzimanja dozvole za obavljanje poslova s vrijednosnim
papirima brokerskom društvu Antea brokeri d.o.o. za poslovanje vrijednosnim
papirima, Zagreb, Derenčinova 1, MBS: 01853287; Hrvatska agencija za nadzor
financijskih usluga na sjednici održanoj 21. lipnja 2007. godine donijela je

## RJEŠENJE

I. Brokerskom društvu Antea brokeri d.o.o., Zagreb, Derenčinova 1, MBS:
01853287; oduzima se dozvola za obavljanje svih poslova s vrijednosnim papirima.
II. Brokerskom društvu Antea brokeri d.o.o., Zagreb, Derenčinova 1, MBS:
01853287, neće se oduzeti dozvola za obavljanje svih poslova s vrijednosnim
papirima ukoliko u razdoblju od godinu dana od konačnosti rješenja ne nastupi
bilo koji od razloga za oduzimanje dozvole propisan odredbama članka 52. stavka
1. Zakona o tržištu vrijednosnih papira (»Narodne novine« br. 84/02, 138/06).
III. Ovo rješenje objavit će se u »Narodnim novinama«.

```
Obrazloženje
```

Hrvatska Agencija za nadzor financijskih usluga (dalje u tekstu: »Agencija«)
provela je postupak nadzora nad društvom Antea brokeri d.o.o., Zagreb, sukladno
odredbi članka 15. i članka 8. stavka 1. Zakona o Hrvatskoj agenciji za nadzor
financijskih usluga (»Narodne novine« br. 140/05) te članka 14. Zakona o tržištu
vrijednosnih papira (»Narodne novine« br. 84/02; dalje u tekstu: »Zakon«).
Postupak nadzora proveden je na temelju Rješenja Agencije (klasa: UP/I-041-02/06-01/111,
urbroj: 326-321/06-6) od 14. prosinca 2006. godine.
Postupkom nadzora Agencija je utvrdila da brokersko društvo Antea brokeri
d.o.o., Zagreb, Derenčinova 1 (dalje u tekstu: »Društvo«) tijekom vremenskog
razdoblja od 1. 9. 2006. do 30. 9. 2006. godine nije postupalo u skladu s
odredbama Zakona, odnosno Društvo nije vodilo knjigu naloga sukladno članku 59.
stavak 1. te članku 66. stavak 2. i stavak 6. Zakona.

I.

Naime, Društvo nije, sukladno odredbi članka 66. stavak 6. Zakona, odmah, bez
odgode, na trgovinskom sustavu Zagrebačke burze (u daljnjem tekstu: ZSE; od
Zagreb Stock Exchange) izložilo naloge za kupnju vrijednosnih papira upisanih u
knjigu naloga, iako na nalozima rok izlaganja nije bio izričito drukčije
određen, u razdoblju od 1. 9. 2006. do 26. 9. 2006. godine, što je vidljivo iz
realizacije sljedećih naloga:
I.1. Vlastiti nalog za prodaju (Subjekt nadzora daje nalog u svoje ime i za svoj
račun) redovnih dionica Vupik d.d., Vukovar (oznaka dionice VPIK-R-A) br.
07503/06-P, zaprimljen u knjigu naloga 14. 9. 2006. godine u 14.15 sati, 50 kom.
po 270,00 kn po dionici.
Nalog je izložen na trgovinskom sustavu ZSE i izvršen 26. 9. 2006. godine u
13:54:22 sati po cijeni od 273,89 kn po dionici (transakcija 289 na ZSE),
I.2. Nalog za prodaju redovnih dionica Vupik d.d., Vukovar (oznaka dionice VPIK-R-A)
br.07547/06-P, zaprimljen u knjigu naloga 15. 9. 2006. godine u 11.11 sati, 78
kom. po 275,00 kn po dionici.
Nalog je izložen na trgovinskom sustavu ZSE i izvršen istoga dana u 15:58:29
sati po cijenama u rasponu od 276,02 do 277,00 kn po dionici (transakcije 937,
935 i 936 na ZSE),
I.3. Nalog za prodaju redovnih dionica Vupik d.d., Vukovar (oznaka dionice VPIK-R-A)
br. 07548/06P, zaprimljen u knjigu naloga 15. 9. 2006. godine u 11.11 sati, 78
kom. po 275,00 kn po dionici.
Nalog je izložen na trgovinskom sustavu ZSE i izvršen istoga dana u 15:58:29
sati po cijeni od 276,02 kn po dionici (transakcija 937 na ZSE),
I.4. Nalog za kupnju redovnih dionica Petrokemija d.d., Kutina (oznaka dionice
PTKM-R-A) br. 07099/06-K, zaprimljen u knjigu naloga 1. 9. 2006. godine u 14.48
sati, 50 kom. po 238,00 kn po dionici.
Nalog je izložen i izvršen na trgovinskom sustavu ZSE 8. 9. 2006. godine u
10:44:45 sati po cijeni od 238,00 kn po dionici (transakcije 174 na ZSE),
I.5. Nalog za kupnju redovnih dionica Dalekovod d.d., Zagreb (oznaka dionice
DLKV-R-A) br. 07546/06-K, zaprimljen u knjigu naloga 15. 9. 2006. godine u 11.01
sati, 20 kom. po 815,00 kn po dionici.
Nalog je izložen i izvršen na trgovinskom sustavu ZSE 20. 9. 2006. godine u
10:26:42 sati po cijeni 805,07 kn po dionici (transakcija 92 na ZSE),
Dakle, Društvo Antea brokeri d.o.o. nije odmah, bez odgode izložilo naloge za
kupnju vrijednosnih papira upisanih u knjigu naloga, iako na nalozima rok
izlaganja nije bio izričito drukčije određen, u razdoblju od 1. 9. 2006. do 26.
9. 2006. godine, čime je Društvo izvršavalo naloge na način protivan odredbi
članka 66. stavka 6. Zakona.

II.

Nadalje, Društvo nije izvršavalo naloge prema redoslijedu određenim pripadajućim
brojem i cijenom, tj. od dva naloga identična u pogledu cijene nije izvršavalo
onaj s nižim rednim brojem, te sukladno odredbi članka 66. stavak 2. Zakona
društvo nije izvršavalo naloge prema prioritetu iz knjige naloga u razdoblju od
5. 9. 2006. do 18. 9. 2006. godine, što je vidljivo iz realizacije sljedećih
naloga, navedenih prema izdavatelju vrijednosnih papira, odnosno predmetu
kupovine ili prodaje:
II.1. Nalog za prodaju redovnih dionica Vupik d.d., Vukovar (oznaka dionice VPIK-R-A)
br.07547/06-P, zaprimljen u knjigu naloga 15. 9. 2006. godine u 11.11 sati, 78
kom. po 275,00 kn po dionici.
Nalog je izložen na trgovinskom sustavu ZSE i izvršen istoga dana u 15:58:29
sati po cijenama u rasponu od 276,02 do 277,00 kn po dionici (transakcije 937,
935 i 936 na ZSE),
II.2. Nalog za prodaju redovnih dionica Vupik d.d., Vukovar (oznaka dionice VPIK-R-A)
br. 07548/06P, zaprimljen u knjigu naloga 15. 9. 2006. godine u 11:11 sati, 78
kom. po 275,00 kn po dionici.
Nalog je izložen na trgovinskom sustavu ZSE i izvršen istoga dana u 15:58:29
sati po cijeni od 276,02 kn po dionici (transakcija 937 na ZSE),
II.3. Nalog za prodaju redovnih dionica Vupik d.d., Vukovar (oznaka dionice VPIK-R-A)
br. 07561/06P, zaprimljen u knjigu naloga 15. 9. 2006. godine u 11.51 sati, 90
kom. po 275,00 kn po dionici.
Nalog je izložen na trgovinskom sustavu ZSE i izvršen istoga dana u dva dijela:
u 12:52:44 (prodano 6 kom. po cijeni od 280,00 kn po dionici; transakcija 476 na
ZSE) te u 15:35:44 sati (prodano preostalih 84 kom. po cijeni od 276,01 kn po
dionici; transakcija 837 na ZSE),
II.4. Nalog za kupnju redovnih dionica Petrokemija d.d., Kutina (oznaka dionice
PTKM-R-A) br. 07173/06-K, zaprimljen u knjigu naloga 5. 9. 2006. godine u 14.10
sati, 40 kom. po 200,00 kn po dionici.
Nalog je izložen na trgovinskom sustavu ZSE i izvršen istoga dana u 15:26:00
sati po cijeni od 199,99 kn po dionici (transakcija 584 na ZSE),
II.5. Nalog za kupnju redovnih dionica Petrokemija d.d., Kutina (oznaka dionice
PTKM-R-A) br. 07180/06-K, zaprimljen u knjigu naloga 5. 9. 2006. godine u 15.22
sati, 172 kom. po 200,00 kn po dionici.
Nalog je izložen na trgovinskom sustavu ZSE i izvršen istoga dana u dva dijela:
u 15:22:31 (prodano 92 kom. po cijeni od 199,00 kn po dionici; transakcije 571 i
572 na ZSE) te u 15:25:49 sati (prodano preostalih 80 kom. po cijeni od 199,99
kn po dionici; transakcija 583 na ZSE),
II.6. Nalog za kupnju redovnih dionica Petrokemija d.d., Kutina (oznaka dionice
PTKM-R-A) br. 07312/06-K, zaprimljen u knjigu naloga 8. 9. 2006. godine u 13.10
sati, 100 kom. po 220,00 kn po dionici.
Nalog je izložen na trgovinskom sustavu ZSE i izvršen 18. 9. 2006. u 13:50:05
sati po cijeni od 219,02 kn po dionici (transakcija 532 na ZSE),
II.7. Nalog za kupnju redovnih dionica Petrokemija d.d., Kutina (oznaka dionice
PTKM-R-A) br. 07401/06-K, zaprimljen u knjigu naloga 12. 9. 2006. godine u 12.29
sati, 195 kom. po 221,00 kn po dionici.
Nalog je izložen na trgovinskom sustavu ZSE i izvršen istoga dana u tri dijela:
u 12:31:45 (prodano 20 kom. po cijeni od 218,00 kn po dionici; transakcija 386
na ZSE), u 15:37:04 (prodano 150 kom. po cijeni od 217,01 kn po dionici;
transakcija 399 na ZSE) te u 14:48:00 sati (prodano preostalih 25 kom. po cijeni
od 220,03 kn po dionici; transakcija 603 na ZSE),
II.8. Nalog za kupnju redovnih dionica Petrokemija d.d., Kutina (oznaka dionice
PTKM-R-A) br. 07428/06-K, zaprimljen u knjigu naloga 12. 9. 2006. godine u 15.54
sati, 60 kom. po 230,00 kn po dionici.
Nalog je izložen na trgovinskom sustavu ZSE i izvršen 15. 9. 2006. godine u
11:48:36 sati po cijeni od 225,00 kn po dionici (transakcija 299 na ZSE),
II.9. Nalog za kupnju redovnih dionica Petrokemija d.d., Kutina (oznaka dionice
PTKM-R-A) br. 07429/06-K, zaprimljen u knjigu naloga 12. 9. 2006. godine u 15.57
sati, 50 kom. po 230,00 kn po dionici.
Nalog je izložen na trgovinskom sustavu ZSE i izvršen 15. 9. 2006. godine u
11:30:59 sati po cijeni od 228,02 kn po dionici (transakcija 243 na ZSE),
Dakle, Društvo Antea brokeri d.o.o. nije izvršavalo naloge prema redoslijedu
određenim pripadajućim brojem i cijenom, tj. od dva naloga identična u pogledu
cijene nije izvršavalo onaj s nižim rednim brojem, te nije izvršavalo naloge
prema prioritetu iz knjige naloga, čime je Društvo izvršavalo naloge na način
protivan odredbi članka 66. stavka 2. Zakona.

III.

Nadalje, Društvo nije, sukladno odredbi članka 66. stavak 6. Zakona, odmah, bez
odgode, na trgovinskom sustavu Zagrebačke burze izložilo nalog za kupnju
vrijednosnih papira upisanih u knjigu naloga, iako je na nalozima rok izlaganja
nije bio izričito drukčije određen te sukladno odredbama članka 59. stavak 1.
Zakona, pri obavljanju poslova s vrijednosnim papirima nije u svemu pazilo na
interese nalogodavca niti postupalo pažnjom dobrog stručnjaka, budući da je
nalog za kupnju mogao biti izvršen povoljnije za klijenta, što je vidljivo iz
realizacije sljedećeg naloga:
III.1. Nalog za kupnju redovnih dionica Petrokemija d.d., Kutina (oznaka dionice
PTKM-R-A) br. 07099/06-K, zaprimljen u knjigu naloga 1. 9. 2006. godine u 14.48
sati, 50 kom. po 238,00 kn po dionici.
Nalog je izložen i izvršen na trgovinskom sustavu ZSE 8. 9. 2006. godine u
10:44:45 sati po cijeni od 238,00 kn po dionici (transakcije 174 na ZSE),
Dakle, iz navedenog je razvidno da Društvo Antea brokeri d.o.o. nije u svemu
pazilo na interese nalogodavca niti je postupalo pažnjom dobrog stručnjaka,
budući da je nalog za kupnju mogao biti izvršen i povoljnije za klijenta. Naime,
nalog za kupnju vrijednosnog papira Subjekt nadzora nije odmah, bez odgode
izložio na trgovinskom sustavu burze, iako je tako navedeno u knjizi naloga,
čime je prekršio članak 66. stavak 6. Zakona. Također, u razdoblju od zaprimanja
naloga u knjigu naloga 1. 9. 2006. pa sve do njegova izvršenja 8. 9. 2006.,
navedeni nalog se, da je bio odmah, bez odgode izložen na trgovinskom sustavu
burze, mogao izvršiti i po puno povoljnijim uvjetima za nalogodavca (primjerice,
1. 9. 2006. cijena navedene dionice na ZSE nakon zaprimanja navedenog naloga u
knjigu naloga kretala se oko 180 kn, dakle trošak nabave navedenih dionica
iznosio bi cca 50 kom. x 180 kn = cca 9.000 kn, uvećano za brokersku naknadu;
nalog je izvršen tek kada je cijena dionice porasla na 238,00kn, što daje trošak
nabave od 50 kom. x 238,00 kn = cca 11.900 kn, uvećano za brokersku naknadu,
dakle klijent-nalogodavac je oštećen za oko skoro 3.000 kn), čime je Društvo
prekršilo odredbu članka 59. stavka 1. Zakona.
Agencija je dala mogućnost Društvu Antea brokeri d.o.o. da se izjasni o
činjenicama na kojima Agencija donosi ovo Rješenje. Dana 28. i 30. svibnja 2006.
Agencija je u dva navrata zaprimila Podneske Društva, u kojima se dostavilo
očitovanje na Zapisnik o provedenom nadzoru te pripadajuća dokumentacija koju je
Društvo smatralo relevantnom za očitovanje o provedenom nadzoru. U svojemu
očitovanju, Društvo u bitnome izjavljuje da je »uzrok u nepravilnosti u provedbi
navedenih naloga u kvaru nastalom na informatičkoj opremi, a ne ljudskoj
pogrešci, odnosno propustu«.
Po mišljenju Agencije, navedeno očitovanje nije sadržavalo nove činjenice
odnosno argumentaciju dotada utvrđenih činjenica, koje bi ukazivale na drugačije
okolnosti značajne za Rješenje, budući da Zakon ne poznaje termin »kvara na
informatičkoj opremi«. Prema mišljenju Agencije, kvar na informatičkoj opremi ne
može biti opravdanje za učinjene prekršaje iz članka 66. Zakona. Također, prema
mišljenju Agencije u smislu članka 59. stavak 1. Zakona, Društvo nije u svemu
pazilo na interese nalogodavca (opisano u točki III. ovoga Rješenja).
Slijedom navedenog, valjalo je Društvu oduzeti dozvolu za obav­ljanje svih
poslova s vrijednosnim papirima.
Međutim, sukladno točki II. izreke Rješenja, dozvola se neće oduzeti ukoliko u
razdoblju od godinu dana od konačnosti rješenja ne nastupi bilo koji od razloga
za oduzimanje dozvole propisan odredbama članka 52. stavka 1. Zakona.
Kao olakotnu okolnost prilikom izricanja uvjetnog oduzimanja dozvole Društvu,
Agencija je uzela činjenicu da Društvu nikada ranije dozvola nije bila oduzeta.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od primitka ovog rješenja.

Klasa: UP/I-041-02/06-01/111
Urbroj: 326-321/07-23
Zagreb, 21. lipnja 2007.

Predsjednik Uprave
**Ante Samodol**, v. r.

Rješenje, NN 69/2007-2146
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)